SKRIFTLIG FORESPØRGSEL P-1568/02

af Lucio Manisco (GUE/NGL) til Rådet

(28. maj 2002)

Om: EU og faren for krig mellem Indien og Pakistan

Den alvorlige udvikling i den seneste tid synes at lægge op til en krig over en bred front mellem Indien og Pakistan med skæbnesvangre følger for hele denne del af verden, da konfliktparterne er i besiddelse af kernevåben. Mener Rådet ikke, at det hurtigst muligt bør intervenere med alle de diplomatiske midler, det råder over, herunder også en udsendelse af den højtstående repræsentant Javier Solana, for at afværge en så tragisk risiko?

Samlet svarpå skriftlige forespørgsler P-1568/02og P-1641/02

(5. november 2002)

1. Rådet er ligesom de ærede medlemmer bekymret over situationen i forholdet mellem Indien og Pakistan, og navnlig over den fastlåste militære situation, der har hersket ved kontrollinjen i de forløbne måneder. Rådet er også enigt i, at en krig over en bred front mellem de to lande vil få skæbnesvangre følger for hele regionen og andre steder i verden.

2. Det Europæiske Råd i Sevilla den 21.-22. juni 2002 drøftede spændingerne mellem Indien og Pakistan og fremsatte en erklæring, hvori det opfordrede Pakistan til at træffe yderligere konkrete foranstaltninger til at stoppe infiltrationen på tværs af kontrollinjen og forhindre, at terroristgrupper opererer fra områder

under dets kontrol. Det Europæiske Råd tilskyndede Indien til at være rede til at reagerer med yderligere nedtrapningsforanstaltninger og understregede betydningen af, at der i Jammu og Kashmir afholdes frie og retfærdige valg, som alle får adgang til at deltage i. Det Europæiske Råd bekræftede også, at EU er fast besluttet på at arbejde sammen med Indien og Pakistan og med andre medlemmer af det internationale samfund i forsøget på at finde frem til mulige tillidsskabende foranstaltninger for umiddelbart af afværge krisen og på fortsat at tilskynde begge lande til at finde en varig løsning på deres uoverensstemmelser gennem en bilateral dialog.

3. Rådet har ved flere lejligheder og sidst på samlingerne i Rådet (almindelige anliggender) den 10. og den 17. juni 2002 drøftet udviklingen i situationen. Flere højtstående personligheder, bl.a. den britiske udenrigsminister Jack Straw og kommissær Christopher Patten, har for nylig besøgt regionen. Andre har haft regelmæssig telefonisk kontakt med lederne i Indien og Pakistan. EU har også rejst spørgsmålet på forskellige politiske dialogmøder på højt plan, bl.a. med USA, Rusland, Japan og andre G-8-partnere for at bidrage til en koordineret international indsats.

Endelig har Rådet gentagne gange i offentlige erklæringer fordømt terroristangrebene i regionen og tilskyndet begge parter til at genoptage dialogen for at finde en forhandlet løsning på samtlige stridsspørgsmål.

4. Rådet konstaterer med tilfredshed, at begge lande for nylig har taget skridt til at afværge krisen. Disse skridt har begrænset risikoen for en krig over en bred front. Rådet glæder sig især over de pakistanske tiltag til at slå ned på terrorismen på tværs af grænserne og over de afværgeforanstaltninger, som Indien har varslet som reaktion herpå.

5. For at bidrage til en holdbar løsning på konflikten har EU's højtstående repræsentant for FUSP, Javier Solana, ført samtaler med den indiske og den pakistanske regering den 26. og 27. juli 2002 i New Delhi og Islamabad.